王伯厚和予牆字韻因用其韻記五月八日同飲池上之作
作者：晁公遡
朝代：宋

paragraphs: 蜀人工詞賦，作者司馬揚。
其聲中律呂，今有房中章。
顧嘗評筆力，蓋可補詩亡。
追思每歎息，浩歌徒慨慷。
雖無銅水池，想見金芝芳。
屬此樂大予，徧之署清商。
是邦故俎豆，夫豈數樂浪。
能唱襄陽曲，不減大隄倡。
助我飲在泮，慙君並遊梁。
臨波攬芙蓉，翠葉以爲觴。
酌酒滿貯之，如挹白露光。
放杯且勿遽，更當謀樂方。
左右嗟未省，旁觀猶堵牆。